Οι Μεν Και Οι Δεν

***Οι μεν και οι δεν*** (η καρτέλα των αρχικών τηλεοπτικών τίτλων το αναγράφει επίσημα ως ***Οι μεν... και οι δεν***) είναι ελληνική κωμική τηλεοπτική σειρά που προβλήθηκε τις περιόδους 1993-1994, 1994-1995 και 1995-1996 από τον ΑΝΤ1. Το σενάριο της σειράς έγραψαν οι Άννα Χατζησοφιά και Χάρης Ρώμας, ενώ τη σκηνοθεσία ανέλαβε η Φωτεινή Κοτρώτση. Πρωταγωνιστούν οι Χάρης Ρώμας, Άννα Κουρή, Στέλιος Μάινας και Τζόυς Ευείδη. Η σειρά σημείωσε τεράστια επιτυχία και έχει προβληθεί πολλές φορές σε επανάληψη.

## Πλοκή

Ο Διονύσης Δάγκας (Χάρης Ρώμας) είναι ένας μεγαλοδικηγόρος που πάντα υπερασπίζεται εγκληματίες και μεγαλοαπατεώνες, ενώ και ο ίδιος διαπράττει συνέχεια φοροδιαφυγή και συχνά εμπλέκεται και σε άλλα φαινόμενα διαφθοράς. Έχει παντρευτεί την τεμπέλα και σπάταλη Βάνα (Άννα Κουρή), γόνο αριστοκρατικής οικογένειας της Αθήνας, και ζουν στον έκτο και υψηλότερο όροφο μιας πολυκατοικίας στο Κολωνάκι. Ο Τίμος και η Νανά Σταμάτη (Στέλιος Μάινας και Τζόυς Ευείδη), άνεργος τεμπέλης και καλλιτέχνιδα κατασκευής σκουλαρικιών και πινάκων, αντίστοιχα, μετακομίζουν στο διπλανό μικρό διαμέρισμα, που έχουν μόλις κερδίσει σε διαγωνισμό του ANT1. Ο Τίμος και η Νανά κάνουν τα πάντα για να πάρουν χρήματα από τους διπλανούς και κυρίως από τον Διονύση, που είναι μεγάλος τσιγκούνης. Γενικότερα, επίσης, η σύγκρουση μεταξύ των δύο ζευγαριών είναι αναπόφευκτη και διαρκής, καθώς ο συντηρητισμός και ο  των μεγαλοαστών Δάγκα έρχεται σε σφοδρή αντίθεση με τη νοοτροπία «ό,τι βρέξει ας κατεβάσει» των «προχωρημένων» γειτόνων τους.

## Χαρακτήρες

Μολονότι δεν υπήρξε ποτέ κάποιο βιογραφικό επεισόδιο ή τηλεταινία, η σειρά παρέθετε συχνά, σε μεγάλο αριθμό επεισοδίων, αναφορές και για το παρελθόν των χαρακτήρων, όπως και για χρονολογίες πριν από την έναρξη της σειράς. Για παράδειγμα, το έτος του γάμου Διονύση και Βάνας εξάγεται από έμμεσες χρονικές αναφορές σε αρκετά επεισόδια, ενώ οι ηλικίες της Βάνας και της Νανάς αναφέρονται έμμεσα στο επεισόδιο 38 «Παντρεμένες Αφροδίτες» τον Ιούνιο του 1994, όταν αναφέρεται η διαφορά ηλικίας τους από το μέγιστο όριο ηλικίας για συμμετοχή στα καλλιστεία.

### Διονύσης Δάγκας

Ο Διονύσης γεννήθηκε το 1960 στα Πετράλωνα, με λαϊκή καταγωγή από τα Γκράβαρα (όπως ανέφερε η Βάνα για την καταγωγή του, στο επεισόδιο 2 «Λαός και Κολωνάκι», αλλά υπήρξαν μετά και άλλες σχετικές αναφορές, με τελευταία αυτή της Βάνας στο επεισόδιο 106 «Η βιτρίνα»). Μεγάλωσε με την μητέρα του, Όλγα, η οποία ήταν λαϊκή τραγουδίστρια σε μπουζουξίδικα. Η μητέρα του, δεν του είχε αποκαλύψει ποτέ το όνομα του πατέρα του και έτσι αναγκάστηκε μετά από πολλά χρόνια, τον Μάρτιο του 1994, να ψάξει ο ίδιος και να τον βρει. Όπως αποκαλύφθηκε στο επεισόδιο 27, ο πατέρας του λεγόταν Βίκτωρ και ήταν ντραγκ κουίν που είχε μετακομίσει στη Νέα Υόρκη. Τα παιδικά χρόνια του Διονύση ήταν ιδιαιτέρως φτωχικά και γι’ αυτό άρχισε να διαβάζει και να επιτυγχάνει στη μαθητική ζωή του, για να ξεχνάει την φτώχεια του και για να μπορέσει να πετύχει επαγγελματικά στη ζωή του. Όταν ήταν μικρός, το αγαπημένο του κατοικίδιο ήταν ένα κουνελάκι. Σε κάποια δύσκολη συγκυρία, όταν η μητέρα του Διονύση δεν έβρισκε δουλειά και δεν μπορούσε έτσι να αγοράσει φαγητό, σκότωσε το κουνελάκι και του το σέρβιρε στιφάδο. Αυτό το γεγονός του άφησε τότε ψυχολογικό τραύμα, όπως παραδέχτηκε ο ίδιος σε ένα ψυχολογικό ξέσπασμα στο επεισόδιο 14.

Ο Διονύσης μεγάλωσε και σπούδασε Νομική. Μέσα σε λίγα χρόνια, έγινε πολύ επιτυχημένος δικηγόρος και μάλιστα «παρ' Αρείω Πάγω», αποκτώντας και το προσωνύμιο «σουπιά του Αρείου Πάγου» μέσα στον επαγγελματικό του κύκλο. Γνώρισε τυχαία την Βασιλική (Βάνα) Ασπρολέοντα, γόνο αθηναϊκής αριστοκρατικής οικογένειας (η γνωριμία έγινε όταν μοιράστηκαν την επιβίβαση σε ένα ταξί Mercedes, όπως ανέφερε το ζευγάρι στο επεισόδιο 39 «Αυτό το κάτι»), την οποία τελικώς παντρεύτηκε στις 12 Φεβρουαρίου 1988 (η ημερομηνία αναφέρεται στο επεισόδιο 51 «Top models» και το έτος εξάγεται από αρκετά επεισόδια όπου αναφέρονται τα χρόνια του γάμου). Το νεόνυμφο ζευγάρι μετακόμισε τότε στο προικώο της Βάνας, ένα μεγάλο ρετιρέ 180 τετρ.μ. στον έκτο και υψηλότερο όροφο της (υποθετικής) οδού Φιλοκράτους 10 στο Κολωνάκι των Αθηνών.

Μετά τον γάμο του, ο Διονύσης έγινε κομπλεξικός νεόπλουτος και θέλει πάντα να εντυπωσιάζει τους άλλους, επιδεικνύοντας τον πλούτο του και τις γνώσεις του. Είναι  και απεχθάνεται να θυμάται τα παιδικά του χρόνια και τη λαϊκή του καταγωγή. Από την άλλη, είναι μίζερος και τσιγκούνης, που δεν του αρέσουν οι άσκοπες σπατάλες. Στο επεισόδιο 105 «Η τυχερή δεκάρα» παρουσιάζεται πως το είδωλό του όταν ήταν παιδί υπήρξε ο πάμπλουτος Σκρουτζ Μακ Ντακ, σε βαθμό που ο Διονύσης να έχει και την δική του Τυχερή Δεκάρα. Γενικότερα είναι  που επιδιώκει με κάθε μέσο την επαγγελματική και κοινωνική του άνοδο, ενώ παράλληλα είχε υπερβολικά συντηρητικές κοινωνικές και πολιτικές θέσεις. Επίσης, ήδη πριν την έναρξη της σειράς και σε όλη τη διάρκειά της, το ζευγάρι είχε στην κατοχή του δύο αυτοκίνητα: μια BMW Σειράς 3 E36 σεντάν του 1991 ή 1992, στην οποία είχαν μεγάλη αδυναμία και ο Διονύσης και η Βάνα, καθώς και ένα μικρότερο (δεν αναφέρθηκε ποτέ στη σειρά τι μάρκα ή μοντέλο ήταν). Ο διαρκής πόθος του Διονύση, πάντως, σε όλη τη διάρκεια της σειράς, είναι να καταφέρει να αποκτήσει μια Jaguar, ενώ η Βάνα αντίστοιχα, σε όλη τη σειρά, επιθυμεί διακαώς και απαιτεί να πάρουν ένα καμπριολέ, ανεξαρτήτως μάρκας.

Κατά τη διάρκεια των επεισοδίων, ο Διονύσης στηρίζει οικονομικά τους δύο του γείτονες και τη γυναίκα του, Βάνα, αν και συχνά χωρίς τη θέλησή του, ως αποτέλεσμα των σχεδίων που κατάστρωναν οι άλλοι τρεις για να του πάρουν λεφτά. Κατά το τέλος της σειράς, έγινε πατέρας δύο δίδυμων παιδιών, αλλά νιώθει περισσότερη συμπάθεια στα δίδυμα παιδιά των γειτόνων του και ειδικά στον γιο του Τίμου. Αυτό συνέβη λόγω του ότι στο μαιευτήριο η νοσοκόμα άλλαξε κατά λάθος τις ταμπελίτσες των ονομάτων των μωρών, μπερδεύοντας έτσι τους μπαμπάδες Διονύση και Τίμο, και τις μαμάδες Βάνα και Νανά. Στο φινάλε, ο Διονύσης καταλήγει να μεγαλώνει τέσσερα παιδιά, αντί για δύο, και επίσης να ζει μαζί με το ζεύγος Σταμάτη.

### Βασιλική (Βάνα) Δάγκα - Ασπρολέοντα

Η Βασιλική «Βάνα» Δάγκα (το γένος Ασπρολέοντα) είναι η σύζυγος του Διονύση. Γεννήθηκε το 1964 σε μια πλούσια και αριστοκρατική οικογένεια της Αθήνας και μεγάλωσε μέσα στην άνεση και την καλοπέραση, ενώ φοίτησε στα καλύτερα σχολεία. Οι δυνατότητες αυτές όμως της δόθηκαν αποκλειστικά και μόνο διότι οι γονείς της, και ιδίως ο πατέρας της, είχαν πολλά χρήματα. Η Βάνα από μόνη της δεν είναι έξυπνη, με τη νοημοσύνη της να φαίνεται σαν να έχει μείνει στην παιδική ηλικία, και ενίοτε δείχνει πολύ αφελής. Οι σπουδές της, δεν της έδωσαν καμία πρακτική βοήθεια και την άφησαν με πολύ λίγες γνώσεις.

Αφού τελείωσε το σχολείο, η Βάνα Ασπρολέοντα γνώρισε τον Διονύση Δάγκα και τελικώς παντρεύτηκαν στις 12 Φεβρουαρίου 1988. Για την ακρίβεια, ο Διονύσης την προσέγγισε για τις εξαιρετικές της γνωριμίες με την υψηλή κοινωνία. Από την άλλη, κατά ειρωνεία της τύχης, η Βάνα παντρεύτηκε τον Διονύση γιατί ήταν πραγματικά ερωτευμένη μαζί του και τον θαύμαζε για την επιτυχημένη του καριέρα και τις δυναμικές λύσεις που κατάφερνε να επινοεί για όλα τα ζητήματα. Καθώς μάλιστα η Βάνα ήταν σε όλη τη ζωή της ανεπάγγελτη, όταν την ρωτούν τι δουλειά κάνει, συνηθίζει να απαντάει «είμαι η γυναίκα του Διονύση» (ήδη από το επεισόδιο 1). Αντιθέτως, ο Διονύσης, και μεταγενέστερα και οι Σταμάτηδες, την αντιμετωπίζουν ως χαζή, αμόρφωτη, ανοικοκύρευτη και εντελώς άχρηστη, και πρακτικώς είχαν δίκιο, καθώς η Βάνα ξέρει να ασχολείται μόνο με την εμφάνισή της και την κοσμική ζωή και να περνάει τον περισσότερο χρόνο της μέσα στο σπίτι, χωρίς μάλιστα να ξέρει να μαγειρεύει. Ωστόσο, η ίδια διατηρεί μια σταθερά αισιόδοξη νοοτροπία θεώρησης των πραγμάτων, καθώς και του εαυτού της, αν και υπήρξαν σπάνιες εξαιρέσεις όπου έπεσε σε κατάθλιψη και απόγνωση (και μάλιστα μία φορά, στο επεισόδιο 100 «Οι τρισάθλιοι», έκανε απόπειρα αυτοκτονίας, πίνοντας γαλλικό άρωμα).

Διαχρονικά η Βάνα είχε πάντα και μια έντονη ωραιοπάθεια, με συχνές σχετικές ατάκες της «το θεϊκό κορμί μου» και «το θείο κορμί μου», καθώς και μια ακραία φοβία μήπως της σπάσει κάποιο από τα τεράστια νύχια της, που διατηρούσε με φανατισμό, με αποτέλεσμα να αποφεύγει κάθε χειρωνακτική δουλειά. Η μεγαλύτερή της απογοήτευση κατά την διάρκεια όλων των επεισοδίων ήταν ότι υπήρξε πάντα μια θερμή και ερωτική γυναίκα, η οποία παντρεύτηκε έναν ψυχρό σύζυγο, καθώς από το 1992 (από έμμεση αναφορά της Βάνας στο επεισόδιο 2 «Λαός και Κολωνάκι» τον Σεπτέμβριο του 1993) και μετά, ο Διονύσης έχασε κάθε ενδιαφέρον για ερωτική επαφή, γεγονός που συχνά πυροδοτούσε εντάσεις και συγκρούσεις στο ζευγάρι. Για να παρηγορηθεί η Βάνα, αγοράζει διαρκώς γούνες και κοσμήματα, συχνά κλέβοντας τις πιστωτικές κάρτες του Διονύση ή λεφτά από το πορτοφόλι του, εκνευρίζοντας τον τσιγκούνη Διονύση. Αρκετές φορές μάλιστα, η Βάνα βγάζει μια εκκωφαντική τσιρίδα, το γνωστότερο σήμα κατατεθέν της, από εκνευρισμό ή σε καταστάσεις πανικού ή συχνότερα για να εξαναγκάσει τον Διονύση να της εκπληρώσει τις επιθυμίες της. Επίσης, η Βάνα έχει και μια σκυλίτσα θιβετιανής ράτσας Λάσα Άπσο (από την Λάσα), την Τερέζ, την οποία μάλιστα κρατά συνήθως μαζί της, στα χέρια της, και πάντα τη φωτάζει «παιδί» και «το παιδί μας», προσθέτοντας ακόμα μεγαλύτερο εκνευρισμό στον Διονύση.

Κατά τη διάρκεια των επεισοδίων, η Βάνα αναπτύσσει μια παράξενη φιλία με την Νανά. Στα τέλη του 1993, στο επεισόδιο 11 «Η τζαζ και ο ροκ», η μητέρα της Βάνας, Βαρβάρα Ασπρολέοντα, βρίσκεται εν διαστάσει με τον πατέρα της Βάνας. Όταν ο πατέρας της Νανάς, Βαγγέλης Κουρούπας, ερωτεύθηκε την μητέρα της Βάνας, κατέληξε να συνάψει δεσμό με τη Βαρβάρα. Το αποτέλεσμα ήταν η Νανά και η Βάνα να γίνουν «αδελφές εξ αγχιστείας». Αυτό το γεγονός βοήθησε τη Βάνα και τη Νανά να γίνουν πολύ φίλες. Πάντα η Βάνα έχει τάση να μειώνει τη Νανά για την καταγωγή της, το λεξιλόγιό της και τις ενδυματολογικές της επιλογές, καθώς και για την εμφάνισή της, ενίοτε αποκαλώντας την Νανά «κοκκινόμαλλο τέρας» (σποραδικά και ο Διονύσης το λέει αυτό) και «κακάσχημη λαϊκάντζα» ή σκέτο «λαϊκάντζα». Ταυτόχρονα όμως, είναι πρόθυμη να βοηθήσει τη Νανά σε πολλά σχέδια για να μπορέσουν να αποσπάσουν χρήματα. Επίσης, η Βάνα αισθάνεται ζήλια για τις εντυπωσιακές ερωτικές επιδόσεις του ζεύγους των γειτόνων και συχνά ζητά από τη Νανά συμβουλές για το πώς θα πείσει τον Διονύση να δεχτεί να την προσεγγίσει ερωτικά.

Στο τέλος της σειράς, στο επεισόδιο 108, η Βάνα γίνεται μητέρα δύο δίδυμων παιδιών, αλλά νιώθει περισσότερη συμπάθεια στα δίδυμα παιδιά των γειτόνων της και ειδικά στη Μαίρη, την κόρη της Νανάς. Αυτό συμβαίνει λόγω του ότι στο μαιευτήριο η νοσοκόμα άλλαξε κατά λάθος τις ταμπελίτσες των ονομάτων των μωρών, μπερδεύοντας έτσι τους μπαμπάδες Διονύση και Τίμο, και τις μαμάδες Βάνα και Νανά, με αποτέλεσμα να μεγαλώνουν τα δύο ζεύγη λάθος παιδιά.

### Τιμόθεος (Τίμος) Σταμάτης

Ο Τίμος Σταμάτης γεννήθηκε το 1960 στην Αντίπαρο. Η μητέρα του ήταν δασκάλα, αλλά ο Τίμος εναντιώθηκε στις αξίες της μητέρας του και άρχισε να ζει μια μποέμικη ζωή. Τελικώς γνώρισε την αντίστοιχης νοοτροπίας Νανά το 1985 (σύμφωνα με σχετικό σχόλιο της Νανάς στο επεισόδιο 56 «Βαλές και χαβαλές») και παντρεύτηκαν το 1986 (η χρονολογία εξάγεται από μια αναφορά στο επεισόδιο 47 «Είμαι φίνο φανταράκι») και μάλιστα στις 12 Φεβρουαρίου, την ίδια ημερομηνία με το ζεύγος Δάγκα, όπως γίνεται γνωστό στο επεισόδιο 71 «Η επέτειος», αλλά 2 έτη νωρίτερα. Κατά κανόνα ταιριάζουν ως ζευγάρι, αν και μερικές φορές σημειώνονται κάποιες εντάσεις μεταξύ τους, με τον Τίμο συχνά να της φωνάζει την ατάκα «Σε ποιον τα κάνεις αυτά μωρή; Στον άντρα (ή λεβέντη) τον Αντιπαριώτη;» έξαλλος. Σε όλα σχεδόν τα επεισόδια είναι άνεργος (συχνά γίνεται αναφορά από τη Νανά ότι σε ολόκληρη τη ζωή του ο Τίμος υπήρξε άνεργος) και στηρίζεται οικονομικά στα εισοδήματα της Νανάς, στις μικροκλοπές που διαπράττει, σε κάποιες αυτοσχέδιες παράνομες ή ημιπαράνομες επιχειρήσεις που κυριολεκτικά «στήνει στο πόδι», συνήθως με το φίλο του τον Τόμας (Βασίλης Καμίτσης), και από την τράκα που κάνει στον «κολλητό» του, τον Διονύση.

Στο πρώτο επεισόδιο της σειράς, το «Μοιραία συνάντηση», τον Σεπτέμβριο του 1993, ο Τίμος κερδίζει ένα στούντιο 50 τ.μ. στο Κολωνάκι σε ένα τηλεπαιχνίδι του ΑΝΤ1 (προηγουμένως έμεναν σε άλλη συνοικία και «στο νοίκι», όπως αφήνεται να εννοηθεί στο επεισόδιο 1), το διαμορφώνει σε διαμέρισμα και από τότε είναι γείτονας με το ζεύγος Δάγκα. Είναι ερασιτέχνης κλαρινίστας και παίζει επιδέξια κλαρίνο όλη την ημέρα και συχνά ακόμα και το βράδυ ή ενίοτε και σε μεταμεσονύκτιες ώρες, προκαλώντας εκνευρισμό στο ζεύγος Δάγκα, και συχνά επίσης και στη Νανά, ενώ ειδικότερα στο επεισόδιο 94 «All that jazz» παίζει επιδέξια ηλεκτρική κιθάρα και στο επεισόδιο 54 «Μαθήματα πιάνου» βιολί, αλλά εντελώς αδέξια και εκνευριστικά. Πάντα σκορπάει και τα λίγα χρήματα που κερδίζει, ενώ η νοημοσύνη και οι γνώσεις του είναι σε ακόμα χαμηλότερο επίπεδο και από αυτό της Βάνας, και μάλιστα στο επεισόδιο 68 «Γραφείο συνοικεσίων» η Νανά αναφέρει ότι ο Τίμος κατάφερε να τελειώσει μόλις το Γυμνάσιο και αυτό με μέσον. Επιπλέον, είναι και εξαιρετικά αφελής, πιο έντονα και από τη Βάνα, και δεν καταλαβαίνει ότι ο Διονύσης τον αντιπαθεί. Όποτε δεν έχει χρήματα, το αγαπημένο του θύμα για να εισπράξει λεφτά είναι ο «κολλητός» του, ο Διονύσης, και η συχνότερη σχετική ατάκα του είναι «κολλητέ, δώσε ένα πεντοχίλιαρο». Εκτός από την προσφώνηση «κολλητέ», συχνά τον αποκαλεί και «χασοδίκη», προσθέτοντας ακόμα μεγαλύτερο εκνευρισμό στον Διονύση.

Στο τέλος των επεισοδίων, ο Τίμος γίνεται πατέρας δύο δίδυμων παιδιών, αλλά νιώθει περισσότερη συμπάθεια στα δίδυμα παιδιά των γειτόνων του και ειδικά στον γιο του Διονύση, στον οποίο μαθαίνει και να κλέβει. Αυτό συνέβη διότι στο μαιευτήριο η νοσοκόμα άλλαξε κατά λάθος τις ταμπελίτσες των ονομάτων των μωρών, μπερδεύοντας έτσι τους μπαμπάδες Διονύση και Τίμο, και τις μαμάδες Βάνα και Νανά, με αποτέλεσμα να μεγαλώνουν τα δύο ζεύγη λάθος παιδιά.

### Αθηνά (Νανά) Σταμάτη - Κουρούπα

Η Νανά γεννήθηκε το 1962 στα Άνω ή Κάτω Κρεμαστά της Αρκαδίας. Η μητέρα της, λουλουδού στο επάγγελμα και πολύ θεοσεβής άνθρωπος, καταγόταν από τα Άνω Κρεμαστά, ενώ ο πατέρας της, ένας ροκ μουσικός, ο οποίος πήγε στην Κορέα, στο Νεπάλ, στο Άμστερνταμ, και γενικότερα γύρισε σχεδόν όλο τον κόσμο (όπως αναφέρει στο επεισόδιο 11), καταγόταν από τα Κάτω Κρεμαστά. Η Νανά υπεραγαπάει τον πατέρα της.

Σε όλη τη διάρκεια της σειράς η Νανά ζει μια μποέμικη ζωή με τον σύζυγό της, τον Τίμο Σταμάτη. Επίσημα αυτοπροσδιορίζεται ως καλλιτέχνης και ζωγραφίζει πίνακες, ενώ επίσης φτιάχνει και σκουλαρίκια, καθώς και άλλα «κομψοτεχνήματα», όλα από φτηνά υλικά, και συνήθως παράξενα και αντισυμβατικά, τα οποία πωλεί στο Μοναστηράκι των Αθηνών, χωρίς όμως να τα καταφέρνει πάντα. Η ίδια όμως, τα θεωρεί πάντα αριστουργήματα και αν κάποιοι της τα προσβάλλουν ή έστω υποτιμήσουν, εξοργίζεται σε έντονο βαθμό.

Αντίθετα με τον Τίμο, είναι πανέξυπνη και οδηγεί τον Τίμο ή τη Βάνα ή και τους δύο σε σχέδια για να εισπράξουν ή αποσπάσουν χρήματα, μερικά από τα οποία είναι επιτυχημένα, ενώ άλλα καταλήγουν σε φιάσκο, λόγω απρόβλεπτων παραγόντων. Ωστόσο, υπήρξαν σπάνιες εξαιρέσεις όπου από στιγμιαία αφέλεια "της ξέφυγε" κάτι που έπρεπε να μείνει κρυφό, με επιζήμιο αποτέλεσμα (όπως στο επεισόδιο 64 «Ο διαγωνισμός», όπου "της ξέφυγε" μπροστά στον Διονύση ότι ο Τίμος επρόκειτο να πλαστογραφήσει διπλώματα ξένων γλωσσών), ή έκανε μια τόσο αντισυμβατική ή ριψοκίνδυνη επιλογή που τελικώς προκάλεσε ζημιά στην ίδια ή / και στους γύρω της. Επίσης είναι αθυρόστομη, με ένα άκρως λαϊκό λεξιλόγιο και ενίοτε δικές της αυτοσχέδιες λέξεις, ενώ η συχνότερη ατάκα της είναι το επιφώνημα «ε ποτέ», όταν θέλει να δείξει έκπληξη, θαυμασμό ή εκνευρισμό. Συχνά, επίσης, λέει για τον εαυτό της ή τον συνομιλητή της ή για κάποιον άλλο ότι «θα πάθει την κακιά αφρίτα», εννοώντας ότι θα αφρίσει από το κακό του / της λόγω θυμού. Όπως και ο Τίμος, συχνά και η Νανά αποκαλεί τον Διονύση «χασοδίκη», προκαλώντας του ακόμα μεγαλύτερο εκνευρισμό.

Στο τέλος των επεισοδίων γίνεται μητέρα δύο δίδυμων παιδιών, αλλά νιώθει περισσότερη συμπάθεια στα δίδυμα παιδιά των γειτόνων της και ειδικά στην Ηρώ, την κόρη της Βάνας. Αυτό συνέβη διότι στο μαιευτήριο η νοσοκόμα άλλαξε κατά λάθος τις ταμπελίτσες των ονομάτων των μωρών, μπερδεύοντας έτσι τους μπαμπάδες Διονύση και Τίμο, και τις μαμάδες Βάνα και Νανά, με αποτέλεσμα να μεγαλώνουν τα δύο ζεύγη λάθος παιδιά.

## Παραγωγή
Η παραγωγή της σειράς έγινε από τα Studio ATA, σε σκηνοθεσία της Φωτεινής Κοτρώτση και οργάνωση παραγωγής της Φρόσως Ράλλη, η οποία κατά την έναρξη της προετοιμασίας διένυε φάση τεράστιας επιτυχίας με τους ''Απαράδεκτους'', και επεδίωκε να τη συνεχίσει σταθερά και με την αμέσως επόμενη σειρά, ενώ ήταν ήδη μέτοχος της εταιρείας παραγωγής. Η σειρά έκανε πρεμιέρα από τους δέκτες του ΑΝΤ1 την Πέμπτη 16 Σεπτεμβρίου 1993 με ώρα προβολής 21:00.Αν και υπήρξαν λίγες αλλαγές στην ημέρα προβολής, η ώρα προβολής διατηρήθηκε καθ' όλη τη διάρκεια της σειράς.

Από τη πρώτη στιγμή που ξεκίνησε η ιδέα για το σίριαλ, ο Χάρης Ρώμας και η Άννα Κουρή πήγαιναν εξ' αρχής μαζί με το όλο εγχείρημα, ενώ όλοι οι άλλοι συντελεστές προστέθηκαν σταδιακά στη συνέχεια. Μάλιστα, όπως ανέφερε η Άννα Κουρή σε συνέντευξή της στον ΑΝΤ1 το 2019, στα πολύ αρχικά αυτά στάδια προετοιμασίας το είχαν μαζί προτείνει στο MEGA τότε, αλλά το κανάλι δεν το δέχτηκε, διότι οι υπεύθυνοι του σταθμού θεώρησαν ότι οι ηθοποιοί ήταν όλοι άγνωστοι και ότι, κατά συνέπεια, το σίριαλ δεν θα είχε επιτυχία (αν και η πληροφορία αυτή, ότι είχε αρχικά προταθεί στο Mega, πριν αποκαλυφθεί επίσημα από την ηθοποιό στη συνέντευξη αυτή, είχε αρχίσει να αναφέρεται ως έντονη φήμη σε κάποια έντυπα μέσα ήδη από τις δεκαετίες του 1990 και του 2000, αλλά από τη συνέντευξη αυτή επιβεβαιώθηκε και επίσημα). Όπως προσέθεσε η ηθοποιός, τελικά το δέχτηκαν στον ΑΝΤ1 και το πήραν, και αφού συγκεντρώθηκαν όλοι οι ηθοποιοί, έκαναν διαρκείς πρόβες για έναν χρόνο μέχρι την τηλεοπτική πρεμιέρα και έτσι ήδη «το είχαμε βρει στις πρόβες, δεν το βρήκαμε πάνω στα γυρίσματα». Επίσης, ανέφερε ότι «όταν βγήκε το σίριαλ δεν το περιμέναμε ότι θα κάνει επιτυχία! Ήμασταν οι αουτσάιντερ! Δεν το πιστεύανε πολύ (οι υπεύθυνοι του ΑΝΤ1), αλλά τελικώς δικαιώθηκαν». Επίσης, η Τζόυς Ευείδη σε συνέντευξη στα τέλη Σεπτεμβρίου του 2023 (και ενώ είχαν μόλις συμπληρωθεί 30 χρόνια από την πρεμιέρα) ανέφερε ότι η σειρά «Οι Μεν και οι Δεν», πριν την πρεμιέρα και στα πρώτα επεισόδια μετά την έναρξη, ήταν όχι μόνο αουτσάιντερ, αλλά και η πρώτη υποψήφια σειρά για κόψιμο στο κανάλι.

Οι αρχικοί ηθοποιοί που είχαν επιλεγεί για τους ρόλους του Τίμου και της Νανάς Σταμάτη ήταν ο Χρήστος Ευθυμίου και η Κατερίνα Πετούση, όπως είχε προτιμήσει ο Χάρης Ρώμας, ενώ ο ίδιος και η Άννα Κουρή πήγαιναν εξ' αρχής μαζί με το όλο εγχείρημα, όπως προαναφέρθηκε. Τα πρώτα γυρίσματα με την αρχική τετράδα ηθοποιών ξεκίνησαν στα τέλη Ιουνίου / αρχές Ιουλίου του 1992. Ωστόσο, λίγο καιρό μετά, όταν οι συντελεστές του καναλιού είδαν το πρώτο (πιλοτικό) επεισόδιο σε δοκιμαστική προβολή, δεν ικανοποιήθηκαν από την επιλογή των ηθοποιών για το ζεύγος Σταμάτη, καθώς θεώρησαν ότι δεν ταίριαζαν με τους ρόλους, και έδωσαν εντολή να γίνει οντισιόν, στην οποία επέλεξαν τον Στέλιο Μάινα και την Τζόυς Ευείδη. Ειδικά για την Τζόυς Ευείδη, επέμεινε η τότε υπεύθυνη του τηλεοπτικού σταθμού, Άλκηστις Μαραγκουδάκη, επειδή την είχε προσέξει προηγουμένως στο ''Ρετιρέ'' (1990-1992) και ήθελε έντονα να την πάρει στον ΑΝΤ1, ενώ τον Στέλιο Μάινα τον πρότεινε η Άννα Χατζησοφιά και τελικώς έγινε δεκτός. Αυτή η καθυστέρηση, είχε ως συνέπεια να μετατεθεί η πρεμιέρα της σειράς για την επόμενη σεζόν, καθώς τη τότε εποχή οι πρεμιέρες των σίριαλ γίνονταν με αυστηρή τήρηση της έναρξης της εκάστοτε τηλεοπτικής σεζόν, που ήταν τότε στα μέσα Σεπτεμβρίου για τα ιδιωτικά κανάλια και στις αρχές Οκτωβρίου για τα κρατικά κανάλια.

Για τους τίτλους αρχής, η Τζόυς Ευείδη είχε εντοπίσει και επιλέξει το κομμάτι της Ίμα Σουμάκ *Malambo No. 1*, το οποίο μάλιστα είχε παιχτεί στα αρχικά τηλεοπτικά διαφημιστικά της σειράς το καλοκαίρι του 1993, πριν τη πρεμιέρα. Το κανάλι προσπάθησε τότε να αποκτήσει τα δικαιώματά του, αλλά επειδή ήταν πάρα πολύ ακριβά, τελικώς αρκέστηκε σε μια διασκευή του τραγουδιού, στην οποία τραγούδησε η Λία Βίσση. Ωστόσο, το αυθεντικό τραγούδι της Σουμάκ ακούγεται κανονικά, και για άγνωστους λόγους, στους τίτλους έναρξης του 5ου επεισοδίου, οι οποίοι μάλιστα έχουν ένα λίγο διαφορετικό μοντάζ από όλα τα άλλα επεισόδια.

Αφού συγκεντρώθηκαν όλοι οι τελικοί πρωταγωνιστές της σειράς, έκαναν διαρκείς πρόβες στο σπίτι του Χάρη Ρώμα για έναν χρόνο μέχρι τη τηλεοπτική πρεμιέρα. Επίσης, τα γυρίσματα με τους τελικούς πρωταγωνιστές ξεκίνησαν έξι μήνες πριν τη τηλεοπτική πρεμιέρα, η οποία έγινε τον Σεπτέμβριο του 1993. Μάλιστα, οι ηθοποιοί είχαν κάνει πρόβα τα 10 πρώτα επεισόδια πριν ξεκινήσουν τα γυρίσματα. Στα αρχικά στάδια προετοιμασίας του εγχειρήματος και κατά την επιλογή των ονομάτων των ρόλων, ο Χάρης Ρώμας επέλεξε το μικρό όνομα της μητέρας του για τον ρόλο της τηλεοπτικής συζύγου του στη σειρά, τη δημοφιλή Βάνα Δάγκα. Όπως είχε τότε δηλώσει ο Χάρης Ρώμας, η επιλογή του ονόματος Βάνα έγινε διότι θεώρησε ότι το όνομα της μητέρας του στο ρόλο της τηλεοπτικής συζύγου θα του έφερνε γούρι και ότι τελικώς δικαιώθηκε.

Επίσης στα πρώτα στάδια προετοιμασίας, πριν ακόμα υποβληθεί στο κανάλι, ο αρχικός ανεπίσημος τίτλος της σειράς ήταν *Το ζευγάρι της διπλανής πόρτας*, μια ιδέα που είχε προέλθει από τον τίτλο του ερωτικού θρίλερ του Φρανσουά Τρυφώ «*Η γυναίκα της διπλανής πόρτας*» (*La Femme d'à Côté*) του 1981. Ωστόσο, επειδή είχε θεωρηθεί ως υπερβολικά σοβαρός για κωμική σειρά και ότι δεν θα ήταν αρκετά νεανικός και εμπορικός, δεν υπήρχε η προοπτική να διατηρηθεί ως ο τελικός τίτλος και είναι ιστορικά αμφίβολο αν εστάλη ποτέ στο κανάλι με αυτό τον τίτλο. Η έμπνευση για τον τελικό τίτλο *Οι μεν και οι δεν* προήλθε από έναν σχεδόν ομώνυμο τίτλο ταινίας, επίσης του γαλλικού κινηματογράφου και παραγωγής 1981, το ιστορικό δραματικό μιούζικαλ *Les uns et les autres*, που έγινε γνωστό στην Ελλάδα με τον τίτλο *Η ζωή είναι ένα μπολερό*, αλλά η ακριβής μετάφραση σημαίνει τον τίτλο της τηλεοπτικής σειράς. Ο αρχικός τίτλος της σειράς αναφέρθηκε μέσα στο επεισόδιο 1 «Μοιραία συνάντηση», όταν το ζεύγος Δάγκα επισκέπτεται για πρώτη φορά το ζεύγος Σταμάτη και, κατά την είσοδό τους στο διαμέρισμα, αυτοσυστήνονται ως «Διονύσης και Βάνα, το ζευγάρι της διπλανής πόρτας».

Κατά το αρχικό σενάριο και στη πρεμιέρα της σειράς, οι δύο πρώτοι εκ των τεσσάρων πρωταγωνιστικών χαρακτήρων, αυτοί του Διονύση Δάγκα (Χάρης Ρώμας) και της Βάνας Δάγκα (Άννα Κουρή), αναφέρονταν με το επίθετο Γάγκας, επίθετο που αντικαταστάθηκε οριστικά μετά το 10ο επεισόδιο. Ωστόσο, το Δάγκας ακούγεται και στα ενδιάμεσα επεισόδια 2, 3, 4, 6, 7 και 9, καθώς πριν τη προβολή τους είχε προλάβει να ηχογραφηθεί εκ των υστέρων το νέο επίθετο σε αυτά, με voice over, ενώ το Γάγκας ακούγεται μόνο στα επεισόδια 1, 5, 8 και 10, καθώς τα πρώτα 10 επεισόδια γυρίστηκαν με διαφορετική σειρά από τη σειρά της τηλεοπτικής προβολής μετά. Επίσης, σε όλη τη διάρκεια της σειράς, με μοναδική εξαίρεση το επεισόδιο 1 «Μοιραία συνάντηση», ο Διονύσης και η Βάνα αναφέρονται στους τελικούς τίτλους των επεισοδίων ως «το ζεύγος Δάγκα».

Το Χριστουγεννιάτικο εορταστικό επεισόδιο «70 χρόνια μεν, αλλά δεν», προβλήθηκε για πρώτη φορά το Σάββατο 24 Δεκεμβρίου του 1994, με συνολική διάρκεια 125 λεπτά, και έδειχνε τους πρωταγωνιστές να λαμβάνουν μέρος σε επτά διαφορετικές ιστορίες, με τη καθεμία από αυτές σε διαφορετική δεκαετία του 20ού αιώνα. Ως αποτέλεσμα, χωριζόταν σε επτά ενότητες, με τους ηθοποιούς σε διαφορετικούς ρόλους κάθε φορά, ξεκινώντας από την αρχική ενότητα «1930 και κάτι» και καταλήγοντας στην τελική «1990 και κάτι», στην οποία οι ηθοποιοί έπαιζαν πάλι ως το ζεύγος Δάγκα και το ζεύγος Σταμάτη. Για πρώτη φορά επαναπροβλήθηκε την Παρασκευή 6 Ιανουαρίου του 1995, καθώς και σε όλες σχεδόν τις μετέπειτα εορτές Χριστουγέννων για πάνω από 20 χρόνια μετά, με τη πιο πρόσφατη προβολή τη Δευτέρα 25 Δεκεμβρίου του 2017.

Υπήρξε και ένα ακόμα εορταστικό επεισόδιο, το δίωρο Αποκριάτικο «Οι Μεν και οι Δεν: Κότες Κλαμπ», που προβλήθηκε τη Κυριακή 26 Φεβρουαρίου 1995 ως αναφορά στο διάσημο Κότον Κλαμπ και παρωδία της ταινίας *[[Κότον Κλαμπ (ταινία)|Κότον Κλαμπ]]* του 1984, και αμφότερα διεδραματίζονται στις ΗΠΑ την εποχή της Ποτοαπαγόρευσης (1920-1933). Παρομοίως, στο επεισόδιο αυτό οι ρόλοι των ηθοποιών ήταν επίσης εντελώς διαφορετικοί και μάλιστα υποδύονταν Αμερικανούς, αλλά φυσικά με τους διαλόγους στα ελληνικά. Επίσης, στο επεισόδιο 66 «Η σωσίας» η Άννα Κουρή έπαιξε διπλό ρόλο, με δεύτερο ρόλο ως Μάνια Σακκά, που ήταν στο σενάριο μια σωσίας της Βάνας Δάγκα.

Κατά τη προετοιμασία της σειράς, στο αρχικό σενάριο δεν υπήρχε η Τερέζ. Ενώ οι πρωταγωνιστές έκαναν πρόβες στο σπίτι του Χάρη Ρώμα και καθώς η Άννα Κουρή έπαιρνε πάντα μαζί της και τη σκυλίτσα της, τη Τερέζ, κάποια στιγμή, 6 μήνες μετά από τη στιγμή που είχαν ξεκινήσει οι πρόβες, η Τζόυς Ευείδη είπε στον Ρώμα και στη Κουρή ότι «η Τερέζ είναι η προέκταση του χεριού της Άννας και πρέπει να τη βάλουμε στη σειρά». Η πρόταση έγινε επίσημα δεκτή και έτσι προστέθηκε στο καστ της σειράς, όπου εμφανίστηκε ήδη από το πρώτο επεισόδιο και σε όλα μετέπειτα. Επίσης, εμφανιζόταν πάντα και στους τίτλους έναρξης, όπου αναφερόταν αρχικά ως Τερέζ Πατσαβούρα Κουρή, ενώ από το επεισόδιο 69 και μετά, ως Τερέζ Κουρή. Μάλιστα, η Άννα Κουρή απαίτησε τότε να πληρώνεται και η Τερέζ για τον ρόλο της, όπως και έγινε. Για την ακρίβεια, την πρώτη σεζόν έπαιρνε 10 χιλιάδες δραχμές το μήνα και από την έναρξη της δεύτερης σεζόν και μετά ο μισθός της αυξήθηκε στις 20 χιλιάδες δραχμές το μήνα.

Το κλαρίνο που έπαιζε διαρκώς ο Τίμος Σταμάτης σε πολλά επεισόδια της σειράς, ήταν σε αυθεντικό παίξιμο του Στέλιου Μάινα, καθώς ο ηθοποιός ήταν τότε και πραγματικά ερασιτέχνης κλαρινίστας, όπως και ο ρόλος του στη σειρά.

Αν και έδινε την οπτική εντύπωση ότι επρόκειτο για δύο διαμερίσματα με έναν διάδρομο ανάμεσά τους και με ανελκυστήρα (με λαμπάκια) στον ενδιάμεσο τοίχο, η σειρά γυριζόταν μέσα σε στούντιο, με σταθερά πάντα σημεία δράσης, δίνοντας έτσι και μια θεατρική αίσθηση. Ακόμα και σε κάποια επεισόδια με φαινομενικά διαφορετικούς χώρους, κατά κανόνα η σειρά έκανε χρήση αιθουσών κατάλληλης διαμόρφωσης μέσα στα Studio ATA και σπάνια είχε εξωτερικά γυρίσματα. Υπήρξαν και λίγα επεισόδια με κάποιες εξωτερικές σκηνές, αλλά και αυτές ήταν πολύ σύντομες. Μοναδική εξαίρεση ήταν το επεισόδιο 79 «Ούζα στη Σαχάρα», το τελευταίο της 2ης σεζόν, που το μεγαλύτερο μέρος του γυρίστηκε στην Τυνησία, όπου είχαν πάει τότε εκδρομή οι ηθοποιοί και οι συντελεστές της σειράς, ενώ κάποιες σκηνές του γυρίστηκαν στο πρώην Διεθνές Αεροδρόμιο Ελληνικού.

Το έργο ήταν τρικάμερο και κατά συνέπεια, σε συνδυασμό και με το γύρισμα αποκλειστικά σε στούντιο, ήταν χαμηλού κόστους παραγωγή. Ωστόσο, η ποιότητα της σειράς ήταν ιδιαίτερα προσεγμένη και τα σκηνικά της επιβλητικά, ιδίως στο διαμέρισμα των Δάγκα, ενώ και η ανάλυση της εικόνας (μολονότι, λόγω παλαιότητας, η εικόνα ήταν αποκλειστικά σε αναλογία πλευρών 4:3, καθώς τότε δεν είχαν ακόμα εισαχθεί στην Ευρώπη η τηλεοπτική εικόνα αναλογίας 16:9 και οι αντίστοιχες τηλεοπτικές συσκευές) και τα γραφικά των αρχικών και των τελικών τίτλων είχαν εμφανή αμερικανική αισθητική και ήταν υψηλής τεχνολογίας για τα τότε ελληνικά στάνταρ. Τα γυρίσματα της σειράς διαρκούσαν από τις 8:00 έως τις 18:00, 10 ώρες ημερησίως, με εξαίρεση τις ημέρες που οι πρωταγωνιστές είχαν δύο θεατρικές παραστάσεις, αλλά πάντα από 8 έως 10 ώρες. Τη 3η σεζόν της σειράς (1995-96) γυρίζονταν τρία επεισόδια κάθε εβδομάδα, λόγω ακραίας πίεσης χρόνου.

Στο μεγαλύτερο μέρος των τριών ετών της προβολής της, η σειρά σημείωνε πολύ υψηλά νούμερα τηλεθέασης, άνω του 50%, και είχε ευρεία κοινωνική απήχηση. Στα τέλη του 1995 προς αρχές του 1996, στα μέσα του τρίτου κύκλου, άρχισε να εμφανίζει μια σταδιακή πτώση λόγω φθοράς του χρόνου, συνεχίζοντας όμως να διατηρεί υψηλά νούμερα και δημοτικότητα, σε βαθμό που ο ΑΝΤ1 είχε ζητήσει επίμονα από τους σεναριογράφους και τους ηθοποιούς να συνεχίσουν τη σειρά και 4η σεζόν. Ωστόσο, παρά τις ασφυκτικές πιέσεις του σταθμού και του τηλεοπτικού κοινού, οι ηθοποιοί επέλεξαν με κοινή απόφαση, που ελήφθη τον Μάρτιο του 1996, να τη σταματήσουν οριστικά για δύο λόγους: πρώτον διότι φοβήθηκαν την ακραία τυποποίηση και ταύτιση των πρωταγωνιστών με τους ρόλους, και δεύτερον επειδή θεώρησαν ότι αν συνεχιζόταν και για τέταρτη σεζόν θα εκφυλιζόταν και «από κωμική σειρά θα καταντούσε να γίνει μακροχρόνια σαπουνόπερα, με κίνδυνο πτώσης του επιπέδου της», όπως είχαν τότε δηλώσει, με αποτέλεσμα η σειρά να ρίξει αυλαία στις 7 Μαΐου 1996.

Ήδη από τις αρχικές πρόβες και ακόμα εντονότερα κατά τη διάρκεια της σειράς, οι 4 πρωταγωνιστές της, ενώ προηγουμένως δεν γνωρίζονταν μεταξύ τους, «δέθηκαν» φιλικά, και έκτοτε παραμένουν στενοί φίλοι, μέχρι και σήμερα.

## Επισκόπηση σειράς

## Υποδοχή

Η σειρά θεωρείται μια από τις πιο δημοφιλείς σειρές της ελληνικής ιδιωτικής τηλεόρασης και μάλιστα έχει επαναπροβληθεί σε πολλές διαδοχικές επαναλήψεις για 29 χρόνια μετά τη λήξη της αρχικής προβολής της, στις οποίες μάλιστα πολύ συχνά σημείωνε υψηλότερα νούμερα τηλεθέασης ακόμα και από πολλές καινούριες τότε σειρές.

Ενδεικτικό της μεγάλης απήχησης, είναι ότι κατά την αρχική προβολή της, η Άννα Κουρή και η Τζόυς Ευείδη είχαν κάνει μαζί φωτογραφίσεις σε περιοδικά μόδας για σύνολα ένδυσης, παρά το γεγονός ότι σε ολόκληρη την καριέρα τους δεν έχουν ποτέ ασχοληθεί με τον χώρο της μόδας. Επίσης, η σειρά άφησε και πολλές διαχρονικές ατάκες, όπως το «μάγκας ή Δάγκας» (που ήταν και ο τίτλος του 82ου επεισοδίου), το «κολλητέ, δώσε ένα πεντοχίλιαρο» και άλλες, που αναφέρονται στην ενότητα *Χαρακτήρες*. Ωστόσο, η εντυπωσιακότερη όλων, ήταν η συχνή εκκωφαντική τσιρίδα της Βάνας, την οποία το κοινό ταύτισε με την ηθοποιό Άννα Κουρή και έγινε το σήμα κατατεθέν της, με αποτέλεσμα να έχει κάνει σποραδική χρήση της και σε μεταγενέστερα σίριαλ και θεατρικά έργα, έως και πρόσφατα.

Μια άλλη ιδιότητα της σειράς (είχε ξανασυμβεί σε αντίστοιχο βαθμό μόνο στους ''Απαράδεκτους'', λίγα χρόνια νωρίτερα, επίσης σε παραγωγή από τα Studio ATA), που συνετέλεσε στην επιτυχία της, ήταν ότι είχε κλίμα «ομαδικής τρέλας» που έδινε στους πρωταγωνιστές την ελευθερία να αυτοσχεδιάζουν, με θάρρος, αυθορμητισμό και πηγαίες ερμηνείες με «ερασιτεχνισμό», προσθέτοντας και δικές τους ιδέες και ατάκες στο σενάριο, αντί να το ακολουθούν υποχρεωτικά κατά γράμμα. Επίσης, χαρακτηριστικές ήταν και οι δεκάδες μεταμφιέσεις και εναλλακτικοί ρόλοι που υποδύονταν οι τέσσερις βασικοί χαρακτήρες σε πολλά από τα επεισόδια, καθώς και οι διαρκείς αλλαγές στο χτένισμα της τηλεοπτικής Βάνας, το οποίο συχνά άλλαζε πολλές φορές μέσα στο ίδιο επεισόδιο.

Η σειρά εισήγαγε για πρώτη φορά στην ελληνική τηλεοπτική ιστορία την έννοια του σταρ - κατοικίδιου ζώου, με την Τερέζ, την σκυλίτσα που ανήκε και πραγματικά στην Άννα Κουρή. Μάλιστα, το όνομά της αναγραφόταν και στους τίτλους έναρξης όλων των επεισοδίων της σειράς. Η μεγάλη απήχηση που είχε τότε στο κοινό καθιέρωσε την ιδέα αυτή και στην Ελλάδα, και στα επόμενα χρόνια εμφανίστηκαν σε πρωταγωνιστικούς ρόλους κατοικίδια ζώα και σε άλλες ελληνικές σειρές. Ενδεικτικό της μεγάλης απήχησης που είχε η σειρά στο ευρύ κοινό, είναι το γεγονός ότι η Τερέζ είχε γίνει το πιο αγαπητό κατοικίδιο της Ελλάδας, σε βαθμό που τότε πολλοί θαυμαστές της σειράς και της ηθοποιού είχαν δώσει το όνομα της σκυλίτσας στο κατοικίδιό τους. Το εντυπωσιακό είναι ότι, εκτός από τα ευρύτερα λαϊκά στρώματα, η Τερέζ για μεγάλο χρονικό διάστημα έγινε το αγαπητό κατοικίδιο και των σαλονιών, σε βαθμό που δημιούργησε και σχετική μόδα στις κυρίες της υψηλής κοινωνίας. Γενικότερα, η απήχηση της σειράς συνετέλεσε στην τότε αλλαγή των ηθών σχετικά με την αντιμετώπιση των κατοικίδιων στη χώρα, προς το θετικότερο.

Το 1997, επίσης, λίγο μετά τη λήξη της αρχικής προβολής της, η σειρά *«Οι Μεν και οι Δεν»* κέρδισε το Βραβείο Καλύτερης Κωμικής Σειράς στο φεστιβάλ του TV Έθνος Τηλεοπτικά Βραβεία «Πρόσωπα», το οποίο διοργανώθηκε τότε για πρώτη χρονιά.

## Επαναλήψεις

Η σειρά προβλήθηκε σε επανάληψη πολλές φορές από τον ΑΝΤ1, σε βαθμό που εξακολουθεί να είναι μία από τις κορυφαίες σε αριθμό επαναλήψεων σειρές στην ιστορία του σταθμού, όπως αντίστοιχα ισχύει το ίδιο και για άλλες δυο σειρές του Χάρη Ρώμα, *[[Το καφέ της Χαράς]]* και το *[[Κωνσταντίνου και Ελένης]]*.

Οι πρώτες μάλιστα επαναπροβολές της, έγιναν και διήρκεσαν ολόκληρο το καλοκαίρι του 1994, μεταξύ της 1ης και της 2ης σεζόν της αρχικής προβολής της, και ολόκληρο το καλοκαίρι του 1995, μεταξύ της 2ης και της 3ης σεζόν. Συνολικά, έχει επαναπροβληθεί από τον ANT1 τις περιόδους 1994 έως 2005 ανελλιπώς, κάθε μεσημέρι, και στη συνέχεια το 2007, το 2008 και όλα τα έτη της περιόδου 2010 έως 2022. Ειδικότερα στις επαναλήψεις τα διαστήματα Απρίλιος - Σεπτέμβριος 2015 και από την Πρωτοχρονιά του 2016 έως τις αρχές Ιουλίου του 2016 τα επεισόδια προβάλλονταν διπλά (ανά δύο μαζί την ημέρα), και από τις αρχές Ιουλίου έως τις αρχές Οκτωβρίου του 2016 προβάλλονταν ανά ένα κάθε μέρα, ενώ από τα μέσα Ιουλίου του 2017 έως τις αρχές Φεβρουαρίου του 2018 ξανά διπλά. Στη συνέχεια, από τα τέλη Μαΐου έως τα μέσα Σεπτεμβρίου του 2018 προβάλλονταν ανά 1 επεισόδιο την ημέρα, ενώ από τα τέλη Νοεμβρίου του 2018 έως τα μέσα Σεπτεμβρίου του 2019 προβάλλονταν διπλά. Από τα μέσα Οκτωβρίου του 2019 προβάλλονται ανά 1 επεισόδιο την ημέρα και από τα τέλη Απριλίου του 2022 και στις, κατά καιρούς, μεταγενέστερες προβολές του ANT1 ανά δύο μαζί την ημέρα.

Παράλληλα, έχει προβληθεί σε πολλές επαναλήψεις και από τον ΑΝΤ1 Κύπρου και τον ΑΝΤ1 Europe. Λόγω των διαρκών επαναλήψεων για πολλά χρόνια, η σειρά απέκτησε καλτ φήμη και δημοτικότητα στο ευρύ κοινό, ακόμα και σε παιδιά, και στα νεότερα χρόνια και σε ενήλικες, που δεν είχαν γεννηθεί κατά την εποχή της αρχικής προβολής της.

Από τις 12 Απριλίου μέχρι και τις 31 Οκτωβρίου του 2021, η σειρά προβαλλόταν ανελλιπώς, για πρώτη φορά σε επανάληψη και από τον δεύτερο πανελλαδικό σταθμό του Ομίλου ANT1, το Μακεδονία TV, καθημερινά και τα Σαββατοκύριακα, το μεσημέρι, ανά δύο μαζί επεισόδια την ημέρα, ενώ τους καλοκαιρινούς μήνες του 2021, προβαλλόταν καθημερινά και τα Σαββατοκύριακα κάθε απόγευμα. Στις 25 Απριλίου 2022, ξεκίνησε νέος κύκλος επαναπροβολής της σειράς, πάλι στο Μακεδονία TV, ανά δύο μαζί επεισόδια την ημέρα, ταυτόχρονα με την προβολή στον ΑΝΤ1 τα Σαββατοκύριακα ως το καλοκαίρι, και διήρκησε ως τις 23 Οκτωβρίου 2022. Λίγο μετά, στις 19 Ιανουαρίου 2023, ξεκίνησε νέος κύκλος επαναπροβολής της σειράς, πάλι στο Μακεδονία TV, ανά δύο μαζί επεισόδια την ημέρα, καθημερινά το μεσημέρι και τα Σαββατοκύριακα, που διήρκησε έως τις 29 Σεπτεμβρίου 2024, ξεκινώντας μετά εκ νέου στις 20 Ιανουαρίου 2025 και πάλι ανά δύο μαζί επεισόδια την ημέρα και επί 7 ημέρες την εβδομάδα, έως τις 29 Ιουνίου 2025. Από τις 13 Σεπτεμβρίου 2025 έως τις 5 Οκτωβρίου 2025 υπήρξε νέα επαναπροβολή στο Μακεδονία TV και πάλι ανά δύο μαζί επεισόδια την ημέρα και επί 7 ημέρες την εβδομάδα (ενώ είχε μόλις προηγηθεί μια ολιγοήμερη επαναπροβολή στον ΑΝΤ1 όλες τις ημέρες από τις 3 Σεπτεμβρίου έως τις 14 Σεπτεμβρίου 2025, ανά δύο μαζί επεισόδια την ημέρα, και αμέσως μετά ξεκίνησε επαναπροβολή στον ίδιο σταθμό τα Σαββατοκύριακα, έως τις 5 Οκτωβρίου 2025). Αξιοσημείωτο ιστορικά είναι ότι στις 16 Σεπτεμβρίου 2023 συμπληρώθηκαν 30 χρόνια από την πρεμιέρα της σειράς με το έργο να συνεχίζει να προβάλλεται σε επανάληψη.

Για κάποια χρόνια, μετά το 2018 και έως τα τέλη του 2023, δεν είχαν προβληθεί σε επανάληψη τα εορταστικά επεισόδια της σειράς, τόσο στον ΑΝΤ1, όσο και στο Μακεδονία TV, αλλά στις 24 και 25 και 31 Δεκεμβρίου του 2023 και την 1 Ιανουαρίου του 2024 επαναπροβλήθηκαν σχεδόν όλα τα εορταστικά επεισόδια της σειράς στο Μακεδονία TV, εκτός από το «70 χρόνια μεν, αλλά δεν».

Αντίστοιχα, στο παρελθόν η σειρά είχε προβληθεί σε επανάληψη το διάστημα 2002-2011, και από τον **ANT1 Gold** και μετέπειτα από τον **ANT1 Prime**, όπως αντίστοιχα και άλλες παλαιότερες τηλεοπτικές σειρές και ψυχαγωγικές εκπομπές του επίσημου αρχείου του ANT1.

## Διανομή

### Έκτακτες συμμετοχές

## Επεισόδια
### Α' Κύκλος (1993-94)

* Προβαλλόταν κάθε Πέμπτη στις 21:00 (επεισόδια 1-14) και κάθε Παρασκευή στις 21:00 (επεισόδια 15-40).

### Β' Κύκλος (1994-95)

* Προβαλλόταν κάθε Πέμπτη στις 21:00 (επεισόδια 41-54) και κάθε Δευτέρα στις 21:00 (επεισόδια 56-79).
* Το εορταστικό «70 χρόνια μεν, αλλά δεν» προβλήθηκε παραμονή Χριστουγέννων (Σάββατο) στις 21:00, όπως και το τελευταίο επεισόδιο που προβλήθηκε Πέμπτη στις 21:00.

### Γ' Κύκλος (1995-96)

* Προβαλλόταν κάθε Τρίτη στις 21:00.
* Δεν προβλήθηκαν επεισόδια στις 2 Απριλίου 1996 λόγω έκτακτης πολιτικής επικαιρότητας, και στις 9 Απριλίου 1996 λόγω ζωντανών ανταποκρίσεων και αθλητικών εκπομπών σχετικά με τους δύο ημιτελικούς του φάιναλ-φορ του 1996 στο Παρίσι.

## Σημειώσεις


## Παραπομπές


## Εξωτερικοί σύνδεσμοι
* ''Οι Μεν και οι Δεν'' στην εκπομπή *Flashback* (επεισόδιο 11) του ΑΝΤ1.
* ''Οι Μεν και οι Δεν''  στην ιστοσελίδα του ΑΝΤ1 (όλα τα επεισόδια).
* ''Οι Μεν και οι Δεν'' στο IMDb.

Μεν και Δεν, Οι
Κατηγορία:Ελληνικές κωμικές τηλεοπτικές σειρές